**Sajtóközlemény**

Zalaegerszeg, 2018. június 17.

**Dávid a dobogó tetejére „ballagott”**

**Fölényesen nyerte korosztálya 5 kilométeres nyílt vizi versenyét**

Balatonfüred június 16-án – az úszás világnapján – nemcsak nyílt vízi úszó világkupát rendezett, mely egyben a Felnőtt Országos Bajnokság is volt, hanem délután az ifjúsági korosztályok részére is megtartották a Nyílt Vízi Országos Bajnokságot. Az U14-15-ös korosztályban Betlehem Dávidért szorított a ZÚK közössége, aki élete második ilyen versenyén vett részt. És mint ebben az évben annyiszor, **Dávid ezúttal is remek versenyzéssel rukkolt ki, és fölényes győzelemmel hozta el az aranyérmet, ami belépő az egy hónap múlva Máltán megrendezésre kerülő ifjúsági Európa Bajnokságra.**

Az elmúlt hetekben 4-5 alkalommal, több edzőpartnerrel – a nővérével, Dorkával, és Gergye Milánnal – készült Dávid a versenyre, a város melletti Gébárti-tavon rótták a köröket. Csütörtökön pedig már Füreden edzett, a szobati versenyre készülve. A Balatonon szombatra másodfokú viharjelzést adott ki a meteorológiai szolgálat, ezért a korábban tervezett pályahosszt 1 km-re csökkentették a szervezők. Fújt a szél, és hullámzott a 22°C-ra hűlt víz. Ráadásul együtt indították el az 5, és a 7,5 km-es verseny mezőnyét. Dávid, aki Gergye Milán lebetegedése miatt egyedül képviselte Zalaegerszeget, nagyon jól alkalmazkodott a körülményekhez. Még az úszás elején sikerült elkapnia az élbolyt, és a teljes verseny alatt tartani tudta velük az iramot. Ez pedig oda vezetett, hogy kortársai előtt, mintegy 3 percnyi fölénnyel csapott célba.

„Az úszók számára kiépített indító-stégről néztem végig a versenyt. Dávid nagyon okosan versenyzett, és a sikeres felkészülésnek hála az erőnléttel sem volt probléma. A nagyon erős hullámzásban ugyan nagyon elfáradt Dávid, kiúszta magát, de a kitűzött cél, az Európa Bajnokságon való részvétel így megvalósulhat.” – mondta **Horváth Csaba vezetőedző**.



A 14 éves Betlehem Dávid most fejezte be a 8. osztályt a Zalaegerszegi Öveges József Általános Iskolában Andráshidán, ahol távollétében szülei vették át az iskola legmagasabb kitüntetését, az Öveges plakettet. A pénteken megtartott iskolai ballagás helyett ugyanis Dávid egészen máshová ballagott – a dobogó tetejére.

További képek elérhetők a honlapon: